CELEX: 52014XG0204(02)
Language: lv
Date: 2014-02-04
Title: Padomes un Padomē sanākušo dalībvalstu valdību pārstāvju secinājumi par mediju brīvību un plurālismu digitālajā vidē

4.2.2014   
            
            
               LV
            
            
               Eiropas Savienības Oficiālais Vēstnesis
            
            
               C 32/6
            
         Padomes un Padomē sanākušo dalībvalstu valdību pārstāvju secinājumi par mediju brīvību un plurālismu digitālajā vidē
   2014/C 32/04
   EIROPAS SAVIENĪBAS PADOME UN PADOMĒ SANĀKUŠIE DALĪBVALSTU VALDĪBU PĀRSTĀVJI,
   ŅEMOT VĒRĀ, KA:
   
               1.
            
            
               mediju brīvība un plurālisms ir pamatvērtības, kas ietvertas Eiropas Savienības Pamattiesību hartā. Tās ir būtisks demokrātijas balsts, jo medijiem ir liela nozīme pārredzamības un atbildības nodrošināšanā un tie ietekmē sabiedrības viedokli un pilsoņu līdzdalību un ieguldījumu lēmumu pieņemšanas procesos;
            
         
               2.
            
            
               pēdējos gados Eiropas Savienībā ir novērotas vairākas problēmas attiecībā uz mediju brīvību un plurālismu. Par šādu problēmu esamību liecina tiesvedība, oficiālas izmeklēšanas, Eiropas Parlamenta un nevalstisko organizāciju ziņojumi, kā arī valstu un Eiropas parlamentārās debates;
            
         
               3.
            
            
               lai garantētu mediju brīvību un plurālismu, būtiska ir mediju īpašumtiesību un finansējuma avotu pārredzamība;
            
         
               4.
            
            
               žurnālistu aizsardzība no nesamērīgas ietekmes ir ļoti būtiska, lai garantētu mediju brīvību, kas ir jo svarīgāka ekonomikas krīzes un mediju sektora pārmaiņu laikā;
            
         
               5.
            
            
               būtisks mediju brīvības elements ir pienācīgas aizsardzības nodrošināšana informācijas avotiem;
            
         
               6.
            
            
               Audiovizuālo mediju pakalpojumu direktīva, kas ir ES pastāvošais regulējums attiecībā uz audiovizuālo mediju pakalpojumiem, palīdz sekmēt mediju brīvību un plurālismu. Būtiska loma minētā regulējuma īstenošanā ir dalībvalstu kompetentajām audiovizuālo jautājumu regulatīvajām iestādēm;
            
         
               7.
            
            
               Komisija ir finansējusi vairākus pētījumus, ziņojumus, projektus un koordinētu rīcību mediju brīvības un plurālisma jomā;
            
         
               8.
            
            
               Eiropas Padome veic ļoti svarīgu darbu mediju brīvības un plurālisma jomā. Šajā sakarā 2007. gada Eiropas Padomes un Eiropas Savienības Saprašanās memorandā vārda un informācijas brīvība ir minētas starp šo organizāciju kopīgajām prioritātēm un galvenajām sadarbības jomām;
            
         
               9.
            
            
               internets sekmē piekļuvi informācijai un sniedz pilsoņiem jaunas iespējas līdzdalībai, diskusijām un savu viedokļu veidošanai. Kaut gan tas sniedz ieguldījumu vārda brīvībā un palielina viedokļu daudzveidību, rodas jaunas problēmas saistībā ar to, kā cilvēki piekļūst informācijai un izvērtē to. Īpaša uzmanība būtu jāpievērš iespējamām negatīvām sekām, ko rada gan pārmērīga koncentrācija nozarē, gan informācijas un piekļuves nodrošinātāju stāvokļa nostiprināšanās;
            
         
               10.
            
            
               tā kā internetam ir globāls raksturs, minētās problēmas nav iespējams kontrolēt ģeogrāfiski noteiktās robežās,
            
         VIENOJAS, KA:
   
               11.
            
            
               augsts mediju neatkarības un plurālisma līmenis ne tikai ir būtisks demokrātijai, bet arī sekmē spēcīgāku ekonomikas izaugsmi un tās ilgtspēju;
            
         
               12.
            
            
               Eiropas Padomei ir svarīga loma standartu noteikšanā attiecībā uz mediju brīvību un plurālismu, un sadarbību ar šo organizāciju vajadzētu turpināt un stiprināt;
            
         
               13.
            
            
               informācijai par konkrēta mediju kanāla īpašniekiem un par citām vienībām vai personām, kas gūst labumu no šādām īpašumtiesībām, ir jābūt viegli pieejamai pilsoņiem, lai viņi varētu pamatoti spriest par sniegto informāciju. Šajā sakarā svarīga ir mediju lietotprasme;
            
         
               14.
            
            
               sadarbība un apmainīšanās ar paraugpraksi starp audiovizuālo jautājumu regulatīvajām iestādēm un citām attiecīgām kompetentām iestādēm palīdz ES vienotā tirgus darbībai un sekmē atvērtu un daudzveidīgu mediju vidi;
            
         
               15.
            
            
               panākt augstu mediju brīvības un plurālisma līmeni ir būtiski, lai ES būtu uzticama sarunās ar valstīm, kas pievienojas, kā arī starptautiskos forumos,
            
         ATZINĪGI VĒRTĒ:
   
               16.
            
            
               Komisijas Zaļo grāmatu “Gatavojoties pilnīgi konverģētai audiovizuālajai pasaulei” (1),
            
         PIEŅEM ZINĀŠANAI:
   
               17.
            
            
               neatkarīgos ziņojumus, ko sagatavojusi Augsta līmeņa grupa plašsaziņas līdzekļu brīvības un plurālisma jautājumos (2) un Plašsaziņas līdzekļu nākotnes forums (3),
            
         AICINA DALĪBVALSTIS:
   
               18.
            
            
               nodrošināt neatkarību audiovizuālo jautājumu regulatīvajām iestādēm;
            
         
               19.
            
            
               veikt piemērotus pasākumus, lai panāktu mediju īpašumtiesību patiesu pārredzamību;
            
         
               20.
            
            
               veikt piemērotus pasākumus, lai nodrošinātu žurnālistu tiesības aizsargāt informācijas avotus un aizsargātu žurnālistus no nesamērīgas ietekmes;
            
         
               21.
            
            
               atkarībā no valsts apstākļiem veikt piemērotus pasākumus, lai novērstu iespējamas negatīvas sekas, ko radītu mediju īpašumtiesību pārmērīga koncentrācija,
            
         AICINA KOMISIJU TĀS KOMPETENČU JOMĀS:
   
               22.
            
            
               turpināt atbalstīt projektus, kuru mērķis ir uzlabot žurnālistu un mediju praktiķu aizsardzību;
            
         
               23.
            
            
               turpināt atbalstīt neatkarīgo uzraudzības instrumentu risku novērtēšanai attiecībā uz mediju plurālismu Eiropas Savienībā (Mediju plurālisma uzraudzītāju), ko īsteno Eiropas Universitātes institūts Florencē, un mudināt dalībvalstis un visas attiecīgās ieinteresētās personas to izmantot turpmāk;
            
         
               24.
            
            
               izmantojot neleģislatīvus pasākumus (4), stiprināt sadarbību starp dalībvalstu audiovizuālo jautājumu regulatīvajām iestādēm un veicināt paraugpraksi saistībā ar mediju īpašumtiesību pārredzamību;
            
         
               25.
            
            
               izvērtēt minēto pasākumu efektivitāti, lai apsvērtu turpmākas darbības,
            
         AICINA DALĪBVALSTIS UN KOMISIJU TO KOMPETENČU JOMĀS:
   
               26.
            
            
               sargāt, veicināt un piemērot ES Pamattiesību hartā paredzētās vērtības un šajā sakarā risināt problēmas, kas skar mediju brīvību un plurālismu visā ES, pilnībā ievērojot subsidiaritātes principu.
            
         
      (1)  Dok. 8934/13 – COM(2013) 231 final.
   
      (2)  http://ec.europa.eu/digital-agenda/sites/digital-agenda/files/HLG%20Final%20Report.pdf
   
      (3)  http://ec.europa.eu/information_society/media_taskforce/doc/pluralism/forum/report.pdf
   
      (4)  Komisija nepiekrīt atsaucei uz “neleģislatīviem pasākumiem” un labāk vēlētos vispārīgāku formulējumu.